Vrystaat-man vas oor bedrog van R15 miljoenArgieffoto. Corne Ackerman (45), ŉ voormalige prokureur, het Donderdag vlugtig in die Bethlehem-landdroshof in die Vrystaat verskyn op aanklag dat hy ŉ regsfirma glo met meer as R15 miljoen bedrieg het. Ackerman staan tereg op 40 aanklagte, het ao Lynda Steyn, woordvoerder van die direktoraat vir prioriteitsmisdaadondersoeke (die Valke), gesê. “Hy word daarvan beskuldig dat hy tussen Januarie en Junie 2019 geld uit die regsfirma se trust- en beleggingsrekening oorbetaal het na verskeie onbekende begunstigdes. Toe hy daaroor gekonfronteer is, kon hy glo nie rekenskap gee vir die transaksies wat hy gemaak het nie.” Die saak is by die Valke se eenheid, wat ernstige handelsmisdaad ondersoek, aangemeld. “Die man is in hegtenis geneem ná ŉ lasbrief vir sy inhegtenisneming uitgereik is.” Die man bly in aanhouding tot hy op 13 Maart 2020 weer in die hof moet verskyn.